ઇમામે ઝમાના (અ.સ.)ની ગયબતે કુબરાના ઝમાનામાં સૌથી વધારે મહત્ત્વનો બુનિયાદી વસ્તુવિચાર એ છે કે ગયબતના કારણે આપણે એમ વિચારવું ન જોઇએ કે આપ (અ.સ.)ની સાથે સંપર્ક કરવાનો કોઇ દરવાજો કે કોઇ વસીલો બાકી નથી રહ્યો. નહીંતર આપ (અ.સ.)ના પાકીઝા અસ્તિત્વથી કોઇ ફાયદો મેળવી શકશે નહીં. ઇમામ (અ.સ.)ના વુજુદના સૂરજમાંથી ફાયદો મેળવવા માટે આપ (અ.સ.)ને રૂબરૂ જોવા પડે એવી કોઇ શરત નથી. જેમ કે અગાઉના અઇમ્મા (અ.સ.)ના ઝમાનામાં પણ ઘણા શીઆઓ એવા હતા કે જેમને તેમના ઝમાનાના ઇમામ (અ.સ.)ની ઝિયારત કરવાની તૌફીક નહોતી મળી. પરંતુ ઇમામ (અ.સ.)ની સાથે દીલથી સંબંધો જોડવાથી ગયબતના કારણે જે કાંઇ બાબતોથી આપણે વંચિત થઇ ગયા છીએ તેનું અમૂક વળતર મેળવી શકાય છે.